**ЗБІРАЛЬНІКІ ДУХОЎНАЙ СПАДЧЫНЫ**

Не кожны народ, як беларусы, можа пахваліцца багатай духоўнай спадчынай сваіх продкаў. Нягледзячы на розныяі пад час нават трагічныя варункі грамадска-палітычнага і культурнага жыцця, наш народ збярог шматлікія старажытныя свае звычаі і абрады, разнастайную вуснапаэтычную творчасць. Безумоўна, на сёння яна сабрана і вывучана далёка не ўся. Найбольш поўным і сістэматызаваным з’яўляецца 30-томнае акадэмічнае выданне беларускага фальклору. Яно сведчыць пра тое, што Берасцейшчына як асобны рэгіён таксама мае сваё адметнае і непаўторнае духоўнае багацце. Яго самабытнасць і разнастайнасць заўсёды прыцягвалі ўвагу многіх вучоных, этнографаў, збіральнікаў фальклору. Сярод іх былі і нашы землякі - ураджэнцы гэтага краю […]

[…] Уважліва адносіліся да жыцця народа, яго вуснапаэтычнай творчасці Ян Чачот і Эліза Ажэшка. Першы прысвяціў сябе збіранню і захаванню беларускіх народных песень, якія былі надрукаваны ў шасці фальклорных зборніках. Большасць з іх запісаны ў Наваградскім павеце, у тым ліку на Баранавіччыне і Ляхаўшчыне, дзе некаторы час жыў Ян Чачот.

**ЛІТАРАТУРА XI - XVIII СТАГОДДЗЯЎ**

**РЭХА СТАГОДДЗЯЎ**

Кожны народ, дасягнуўшы пэўнай ступені самапазнання пачынае ўсведамляць значэнне і вартасць свайго мінулага, імкнецца захаваць памяць аб ім для нашчадкаў. Вось чаму перадаюцца з пакалення ў пакаленне легенды і паданні, а з узнікненнем пісьменнасці ствараюцца летапісы і хронікі. Апошнія з’яўляюцца адначасова помнікамі гісторыі і літаратуры народа. […]

**ПОЛЬСКАМОЎНЫЯ ПІСЬМЕННІКІ**

***Філаматы і філарэты.*** Францішак Багушэвіч пакінуў нам запавет:

Знаць Чачота ўсе павінны

I пра Зана дабрачыннасць,

Пра Касцюшку, і Манюшку.

I пра песняроў.

Сцяг Касцюшкі, сцяг за аднаўленне дзяржаўнасці ў пачатку XIX стагоддзя паднялі і панеслі студэнты і выкладчыкі Віленскага універсітэта. У 1817 г. тут пачалі дзейнічаць студэнцкія арганізацыі. Філаматы і філарэты ставілі сваёй галоўнай задачай слугаванне Айчыне, праз асвету і адукацыю рыхтаваць грамадства да вызвалення Бацькаўшчыны. Асаблівае значэнне яны надавалі вывучэнню роднага краю.

Большасць удзельнікаў гэтах студэнцкіх аб’яднанняў - беларуская моладзь (ім тады было ад 17 да 35 гадоў). З ліку 135 чалавек, дапытаных камісіяй Навасільцава, з Беларусі было 113, з Каралеўства Польскага - 6, з Украіны - 16 чалавек. Многія з іх – ураджэнцы Наваградчыны альбо там мелі сваіх сваякоў. Некаторых членаў маладзёжных арганізацый Віленскага універсітэта на Берасцейшчыну прывялі сяброўскія кантакты. Трэба думаць, што найчасцей усе філаматы і філарэты групаваліся ў Туганавічах, у маёнтку Верашчакаў.

Справа ў тым, што Тамаш Зан вучыўся ў Мінскай гімназіі з братамі Верашчакамі, асабліва пасябраваў з Міхалам. Верашчакі вызначаліся сваёй гасціннасцю. Міхал жа быў па натуры добры, спагадлівы, кампанейскі. Менавіта з Тамашам Занам Адам Міцкевіч трапіў у Туганавічы і там пазнаёміўся з Марыляй. Ігнат Дамейка быў блізкім сваяком Верашчакаў. Маці Міхала з’яўлялася яго роднай цёткай. Ян Чачот таксама з гэтых мясцінаў. Тамаш Зан бываў у многіх паселішчах Баранавіцкага раёна ў сваіх сяброў і сваякоў. Гэта Туганавічы, Завоссе, Сталавічы, Новая Мыш і інш. да арышту і высылкі на Урал, а таксама і пасля вяртання на радзіму. Многія філарэты сябравалі з Антанінай Юрага, той самай, чый муж у свой час хацеў запрыгоніць крашынцаў. Таму некаторыя з іх бывалі і ў Крашыне. У 1843 годзе Тамаш Зан быў адным са сведкаў на вяселлі дачкі Антаніны з Завадскім у Крашыне. Праз тры гады ў час вясельнага падарожжа найпрамяністы зноў наведаецца ў Крашын і будзе гасцяваць у Юрагаў. Бывалі ў Крашыне Ігнат Дамейка і Антон Адынец.

Нельга не ўлічваць таго, што на тэрыторыі сучаснага Баранавіцкага раёна было шмат сядзібаў, дзе жылі сваякі і сябры філаматаў і філарэтаў, якіх яны часта наведвалі. Гэта вёскі Бортнікі, дзе бывалі браты Заны і Ян Чачот. Філарэтам быў Ота Слізень. Яго бацьку належала вёска Вольна. Тут бывалі Адам Міцкевіч, Тамаш Зан, а пасля вяртання з высылкі – Ян Чачот. У розныя часы ў Ішкальдзь, дзе служыў ксёндз Павел Гранашкевіч, далёкі сваяк Міцкевіча, а таксама тут працаваў пробашчам у касцёле стрыечны брат Занаў, дарогі прыводзілі сюды і Міцкевіча, і братоў Занаў. Апошнія мелі сваякоў і ў Паланечцы і часта тут бывалі. Са Сталавічамі звязаны імены Ігната Дамейкі і Адама Міцкевіча.

Найхутчэй усё ж такі віленская моладзь у час летніх канікулаў збіралася ў Туганавічах. Пра гэта сведчыць так званы камень Філарэтаў – велізарны валун, які знаходзіцца ва ўрочышчы за вёскай Карчова непадалёку ад Туганавічаў. I цяпер ён здзіўляе сваёй велічынёю, а гэта ўсяго яго частка, бо ў 30-я гады знайшоўся нейкі шустры прадпрымальнік, які хацеў выкарыстаць яго ў гаспадарчых мэтах. На шчасце, умяшалася грамадскасць, і цяпер гэты велізарны валун не проста помнік прыроды, але і помнік нашай гісторыі і культуры. Жыве ў наваколлі легенда, што менавіта гэты камень быў своеасаблівай трыбунай, з якой юныя патрыёты гаварылі свае палкія прамовы пра неабходнасць маральнага самаўдасканалення, пра асвету народа, вострую патрэбу ведаць свой край, аддаваць яму свае маладыя сілы.

Сярод філаматаў і філарэтаў былі людзі розных схільнасцей і зацікаўленняў. Яны ўнеслі значны ўклад у развіццё навукі. На жаль, даводзіцца гаварыць, што не свайго народа. Дамейка – чылійскага, Тамаш Зан, Юзаф Кавалеўскі і інш. – рускага. Нават энцыклапедычныя даведнікі, якія выдаваліся ў БССР, называлі іх толькі рускімі вучонымі і ні слова не гаварылі пра тое, што яны беларусы, што рускімі вучонымі сталі ад таго, што расійскія ўлады выгналі іх з роднага краю ў Сібір ці на Поўнач. I мае рацыю Кастусь Цвірка, які гаворыць: “Высылаючы філаматаў і філарэтаў з “акругі Віленскага універсітэта” ў Расію, царскія ўлады хацелі дасягнуць адначасова некалькіх мэтаў: першая — гэта, вядома ж, пакаранне маладых людзей за вальнадумства - “в назидание” іншым, другая – знішчэнне ў самым зародку беларускага нацыянальнага руху як часткі агульнапольскага (лепш бы сказаць агульнарэчпаспалітаўскага) руху і трэцяя – рабаванне “мазгоў”, інтэлектуальнага патэнцыялу Беларусі” (Кастусь Цвірка. Паданне пра філаматаў, або доля аднаго пакалення // Філаматы і філарэты. Мн., 1998. С.19).

Філаматы і філарэты вылучалі з свайго асяроддзя генія мастацкага слова Адама Міцкевіча. За ім ідуць Ян Чачот, Тамаш Зан, Аляксандр Ходзька, Антон Адынец, Ануфры Петрашкевіч. Аднак і тыя, хто не сталі пісьменнікамі, цудоўна валодалі пяром і пакінулі свае дарожныя нататкі, дзённікі, лісты, якія таксама з’яўляюцца фактам літаратуры. Для многіх іх настаўнікам быў наш зямляк Бароўскі Лявон, які нарадзіўся на Піншчыне. Ён выкладаў у Віленскім універсітэце літаратуру. Паказальна, што пасля разгрому філаматаў і філарэтаў былі звольнены з пасады і прафесары Віленскага універсітэта, якія мелі асаблівы ўплыў на студэнцкую моладзь, у тым ліку і Лявон Бароўскі.

Родавыя карані Ігната Дамейкі з боку маці – на Берасцейшчыне. Яна паходзіла з вядомага шляхетнага роду Анцутаў, чыё радавое гняздо знаходзілася ў вёсцы Сычыўкі Баранавіцкага раёна. Ігнат Дамейка вельмі часта быў у Сычыўках дзіцём, гасцюючы ў бабулі, цудоўна ведаў наваколле маёнтка, прыязджаў да маці юнаком, калі тая атрымала ў спадчыну маёнтак з усёй маёмасцю ад свайго брата. Гаспадаром гэтага маёнтка ў Сычыўках маці хацела бачыць найперш Ігната. Лёс, аднак, распарадзіўся па-іншаму.

Прайдуць гады. Дамейка апынецца ў выгнанні. Пачнуцца бадзянні па свеце, пакуль не асеў у далёкай Чылі, не стаў там уганараваным і ўшанаваным чылійскім народам і ўрадам вучоным, не завёў там сям’ю. Радзіма, аднак, клікала яго да сябе. Нарэшце, калі Ігнату Дамейку будзе 82 гады, ён прыедзе на радзіму, прабудзе тут чатыры гады, з’ездзіць за гэты час яшчэ ў Італію, Турцыю, Палесціну, вернецца ў Чылі, дзе і застанецца навечна ляжаць у гэтай зямлі, якой служыў аддана і пашыраў яе аўтарытэт у свеце.

З Чылі Дамейка прыехаў у Варшаву. Хоць там яго сардэчна віталі, але душа яго рвалася ў Літву. Суправаджаць сябра ў гэтай паездцы падахвоціўся Антон Адынец. Яны пабывалі на радзіме Дамейкі ў Мядзвядцы (цяпер Карэліцкі раён), а затым накіраваліся ў Сычыўкі на Баранавіччыну. Праязджалі такія знаёмыя і дарагія мясціны як Сталавічы, Бортнікі, Крашын, Шчару.

Пісьменнік сустрэўся з роднымі і блізкімі, пацешыўся, што спадчынная сядзіба і маёнтак дагледжаныя, што краявіды і цяпер вабяць вока і цешаць душу. Наведаў Дамейка родныя магілы, пакланіўся бацькам і дзядам, якія знайшлі вечны спачын на могілках, якія ўжо не дзейнічалі на той час і знаходзіліся ў страшным запусценні.

Пабывалі сябры ў Крашыне каб адслужыць у мясцовым касцёле жалобную імшу па сястры Дамейкі. Мясцовы шляхціц, на заказ якога Паўлюк Багрым каваў сваю знакамітую жырандолю, Завадскі, прапанаваў ім пасадзіць на ўспамін два дубкі. Адзін з іх, кажуць Дамейкаў, расце і сёння. Адынец напісаў верш “На камені ў Крашыне”.

Тых двух, што во тут па дубку пасадзілі,

Ажно на паўвека былі разлучылі.

Ды іх філарэцкая дружба за час той

Не згасла ў дарозе жыцця пакручастай.

Калі іх звёў Бог на гэтым жа свеце,

Ім бліснула праўда, як перлінка ў леце:

Уцехі зямныя – то сон, што ўцякае,

У сэрцы любоў толькі не памірае.

Пра тое пасведчыць і гэты во камень,

Як будуць абодва пад каменем самі.

Камень з гэтым надпісам не захаваўся.

Ігнат Дамейка пра сваю паездку расказаў у кнізе “Мае падарожжы”, дзе дэталёва апісана яго ўражанне ад сустрэчы з радзімай пасля доўгага растання. “Мае падарожжы” – гэта і проста дакументальнае сведчанне пра людзей, якія пакінулі значны след у гісторыі і культуры роднага краю, гэта яшчэ і апавяданне пра звычаі нашых продкаў, якіх прытрымліваліся яшчэ і ў канцы XIX стагоддзя і якія былі такімі дарагімі Дамейку як сыну гэтай зямлі і як філамату, для каго гэта было і праграмай дзейнасці. “Вячэра ў гэты вечар была сямейная, — прыгадвае Дамейка. – Мы сядзелі яшчэ за сталом, калі пачулі спевы жней, што варочаліся з поля. Выйшлі на двор, дзе пачыналіся абходзіны дажынак. Там стаяў ужо доўгі стол, накрыты грубым абрусам. Ён быў застаўлены боханамі хлеба грубага памолу, сырам і бутэлькамі гарэлкі.

Прыгожая мажная дзяўчына ў вянку з жытніх каласоў на галаве падышла разам з дзвюма паважнымі жанчынамі па баках да мяне і пакланілася. Я зняў, згодна са звычаем, з яе галавы вянок і перадаў гаспадыні дома, пацалаваўшы жней". (Ігнат Дамейка. Мае падарожжы // Філаматы і філарэты. Мн., 1998. С.319).

Калі болыпасць філаматаў і філарэтаў, у тым ліку і вялікі Адам Міцкевіч, пісалі па-польску, то ў ***Яна Чачота*** ёсць творы на беларускай мове.

Кастусь Цвірка так ацаніў месца паэта ў гісторыі нацыянальнага мастацкага слова: “Я.Чачот – гэта досвітак беларускай літаратуры, яе першыя крокі, прадвесне нашага нацыянальнага адраджэння” (Кастусь Цвірка. Песня з Наваградчыны // Ян Чачот. Наваградскі замак: Творы. Мн., 1989. С.5).

Нарадзіўся Ян Чачот на Гарадзеншчыне. Раннія дзіцячыя гады прайшлі на Берасцейшчыне. Справа ў тым, што яго бацька, беззямельны шляхціц, узяў у арэнду маёнтак Рэпіхава (цяпер Ляхавіцкі раён). Улічваючы тое, што Ян Чачот лічыў сваёй малой радзімай Мыш і нават меў мянушку Ян з Мышы, то апошнім часам выказваецца думка, што тут і прайшлі яго дзіцячыя гады. З памятлівага на ўражанні дзяцінства ідзе захапленне Яна Чачота рэчкай Мышанкай, Калдычэўскім возерам, краявідамі Наваградчыны. Тут пісьменнік далучыўся да легендаў і паданняў краю, тут палюбіў яго песні, тут авалодаў мовай свайго народа, тут бачыў, як жыве селянін і пранікаўся да яго любоўю.

3 Мышы падаўся Ян Чачот на вучобу ў Наваградак, дзе вучыўся і Адам Міцкевіч. Яны пасябравалі і сяброўскія пачуцці пранеслі праз усё жыццё. Напэўна, Ян Чачот праводзіў свае школьныя і студэнцкія канікулы, хоць і часткова, бо зарабляў сам сабе на хлеб, на Баранавіччыне.

Мы сёння не можам дакладна сказаць, як пазнаёміўся Ян Чачот з Міхалам Верашчакам, аднак пра тое, што яны адзін аднаго добра ведалі, сведчыць балада Яна Чачота “Калдычэўскі шчупак”, прысвечаная Міхалу Верашчаку. Як вядома, паэзія Яна Чачота характарызуецца дыдактызмам. Непазбаўлены і гэты твор павучанняў-зваротаў да Міхала, асабліва ва ўступе, каб той пакінуў марнаваць час у нікчэмных забавах і гулянках, каб узяўся за працу, бо прырода надзяліла яго здольнасцю і талентам. Пісьменнік тут выступае як клапатлівы бацька ў адносінах да Верашчакі. Любоў да гаспадара Туганавічаў і ўшчуванне яго паядналіся ў адзінае цэлае. З гэтага вынікае, што Ян Чачот бываў у Туганавічах, добра ведаў сям’ю Верашчакаў, сябраваў з Марыляй, вёў з ёй перапіску па вяртанні з высылкі.

Пасля таго як царскі ўрад дазволіў Яну Чачоту вярнуцца на Наваградчыну, яго ўзяў на працу на пасаду бібліятэкара знакаміты наш зямляк Храбтовіч, які меў у Шчорсах багацейшую бібліятэку. Жыў Ян Чачот у сваякоў і сяброў-філарэтаў у вёсках то Бортнікі, то Вольная, то Далматоўшчына.

Дзіцячыя ўражанні Яна Чачота знайшлі сваё адлюстраванне ў баладах пісьменніка. Геаграфічна з Берасцейшчынай звязаны балады “Мышанка”, “Калдычэўскі шчупак”, “Узногі”. У першай баладзе ён расказвае пра два мясцовыя паданні, у якіх апавядаецца, як узніклі назовы мястэчка Мыш і рэчкі Мышанка. Гэтыя паданні Ян Чачот пачуў у гады свайго маленства, калі тут жыў. У першай легендзе ўздымаюцца маральныя праблемы. З аднаго боку, ратаванне, нават цаной жыцця, сваёй годнасці, з другога – праяўленне сілы, улады, каб задаволіць свае патрэбы, тым больш, што найхутчэй дзяўчына - прастачка, і пакаяння. Народ ухваліў учынак прыгажуні і ў яе гонар, дзе тая ўтапілася, назваў безымянную рэчку прозвішчам дзяўчыны – Мышанка. Такой пазіцыі прытрымліваецца і герой-апавядальнік. Юнак-забойца “над тою ракой ціхаплыннай Паставіў мястэчка навечна I Мышшу назваў яго - у памяць дзяўчыны, Што так загубіў недарэч- на”. Бераг Мышанкі, дзе ўтапілася прыгажуня, стаў для вясковай моладзі месцам забаў і адпачынку, месцам, дзе яны выбіраюць сабе суджанага, коцячыся з горкі.

Другое паданне пра паходжанне назоваў ракі і мястэчка больш празаічнае. Той, хто яго закладваў, вырашыў даць такую назву, якую першую істоту сустрэне. I падаўся ў накірунку Цепліводы. Такой істотай аказалася мыш. Адсюль і найменні – Мыш, Мышанка.

У канцы балады паэтызуюцца мясціны, дзе прайшло дзяцінства Яна Чачота. Тэкст паэмы дае падставы думаць, што сябрамі шляхетнага хлопчыка маглі быць і сялянскія дзеці, што ў тыя гады Ян не цураўся сялянскіх клопатаў, якія выконвалі мужычыя дзеці:

О мілы ўспамін! Дарагая Мышанка!

Зноў снішся ты ў барве заранак.

Найпершая ў свеце мая ты каханка,

Мільгнуў тут жыцця майго ранак.

Мае ўсе тут гульні, блуканні, забавы,

Высочваў я рыбку тут днямі,

Траву нёс кароўкам, рваў кветкі, рухавы

Тут “біўся” не раз з “казакамі”.

*(Тамсама. С.138 ).*

Менавіта тут, у Мышы, пераконвае чытача аўтар балады “Мышанка”, былі сфарміраваны яго жыццёвыя і эстэтычныя ідэалы. Акаляючае асяроддзе паўплывала на апавядальніка, і навакольныя краявіды сфарміравалі ўяўленні пра дабро і зло, хараство, гармонію, пра высокае і вартаснае, брыдкае і нікчэмнае.

Балада “Узногі” таксама бярэ свае вытокі з Берасцейшчыны. Узногі – гэта назва вёскі, якая цяпер фактычна стала прыгарадам г. Баранавічы. У аснове гэтай балады – сацыяльны канфлікт: звярыная жорсткасць пана з Узногаў у адносінах да сваіх прыгонных сялянаў. Даведзеныя да голаду людзі вымушаны кідацца шукаць паратунку ў лесе: прывезці дроў, сабраць збанок ягад, сарваць жменю арэхаў. Таго, хто парушаў панскую забарону, катавалі да смерці. Так была зведзена са свету ўся сялянская сям’я.

Усім мастацкім зместам балады “Узногі” Ян Чачот сцвярджае, што Бог не можа дараваць зло. Яно будзе абавязкова пакарана. Панская сям’я згарэла ў лесе, калі пайшла туды за арэхамі, згарэла ў жудасных пакутах. Страшную расплату паслаў Бог за несправядлівасць, жорсткасць, бесчалавечнасць. Сімпатыі Яна Чачота на баку селяніна. Узногаўскі пан, на думку паэта, - з’ява тыповая. Пісьменнік пратэстуе супраць паншчыны, раскрывае сваю асветніцкую праграму, каб памешчыкі дазвалялі сялянам карыстацца лесам і адначасова вучылі іх быць яго дбайнымі гаспадарамі, каб бралі паны прыклад з еўрапейскіх краін:

Зірніце на нівы суседняга краю –

З лазы вінаград скрозь звісае там нізка.

Ніхто не сарве там, хоць не ў звычаі

Ганебны бізун там і блізка.

Надзелены лепшай натураю, можа,

Насельнікі іншай, не нашай краіны?

Ці ёсць мо - хто мне зразумець дапаможа? –

Яшчэ тут якія прычыны?

Зямля ў нас ліхая? Нічога не родзіць?

Ці тут гультаі? Праца ў нас не ў пашане?

Чаму ж селянін наш, як старац той ходзіць,

Калі там паны – сяляне!

*(Тамсама. С.113)*

У аснове балады “Калдычэўскі шчупак” – народнае паданне пра тое, як у Свіцязі злавілі акальцаванага ў Калдычэўскім возеры шчупака. Праз баладу праходзіць думка пра яднанне двух знакамітых на Наваградчыне шляхетных родаў – Верашчакаў і Анцутаў. Першыя мелі маёнткі каля возера Свіцязь, другія – каля Калдычэўскага. Пісьменнік распрацоўвае інтрыгавальны сюжэт. Шчупак незвычайнай велічыні быў злоўлены на свяце ў Анцутаў у гонар нараджэння доўгачаканай дачкі. Тады ён быў акальцаваны і адпушчаны ў раку. Паўторна ж быў злоўлены ўжо ў Свіцязі, калі ў абодвух родаў падраслі дзеці: у Анцутаў – дачка, у Верашчакаў – сын. Злоўлены шчупак – выпадак, каб маладыя людзі сустрэліся, пакахалі адзін аднаго і пабраліся.

Гісторыя пра калдычэўскага пгчупака – гэта яшчэ адзін урок Міхалу Верашчаку, каб ён не марнаваў часу, каб заводзіў сям’ю. Гэта была б самая радасная вестка для аўтара балады.